Actor a cherddor o Gymro oedd **Dyfrig Wyn Evans** (23 Awst 1978 – 26 Mai 2022). Roedd yn adnabyddus am ei berfformiadau mewn cyfresi teledu megis *Rownd a Rownd*, *Talcen Caled* a *Darren Drws Nesa*. Yn y 1990au, fe oedd prif leisydd y band Topper ac roedd nifer yn ei adnabod fel 'Dyfrig Topper'.

Bywyd cynnar
------------

Roedd Dyfrig yn wreiddiol o Benygroes ac aeth i Ysgol Dyffryn Nantlle.

Gyrfa
-----

### Actio

Cafodd Dyfrig ei ran gyntaf ar deledu yn 13 mlwydd oed, yn *C'mon Midffîld!*. Daeth i’r amlwg wedyn fel un o gast gwreiddiol *Rownd a Rownd*, yn portreadu Arwel Jones neu 'Ari Stiffs' a bu'n actio ar y gyfres am bum mlynedd. Yn 2002 ymunodd â chast *Talcen Caled* fel Huw Williams. Bû'r cymeriad yn rhan o'r rhaglen tan ddiwedd y gyfres yn 2005. 

Roedd hefyd yn rhan o'r gyfres *Emyn Roc a Rôl* yn chwarae’r cymeriad Eryl, aelod o'r band ac un o'r prif gymeriadau. Ymddangosodd mewn cyfresi teledu arall fel *Tipyn o Stâd*, *Gwlad yr Astra Gwyn* ac *Y Gwyll*.

Rhwng 2017 a 2018 bu'n portreadu Kevin mewn dwy gyfres o *Darren Drws Nesa*.

### Cerddoriaeth

Yn 1992 daeth yn aelod o fand y Paladr gyda'i frawd Iwan Evans. Yn 1995 rhyddhawyd eu cân gynta, sef "Dwi'm yn gwbod. Pam?", ar gasgliad aml-gyfrannog gan label Ankst o'r enw *S4C Makes Me Want To Smoke Crack Vol 1*. Ymddangoson nhw hefyd ar yr ail record yn y gyfres *S4C Makes Me Want To Smoke Crack Vol 2* yn 1996, ond y tro yma dan enw newydd, Topper.

Cynhyrchwyd *Arch Noa*, EP cyntaf y band, a’r albwm *Something to Tell Her* gan Mark Roberts o Catatonia. Rhyddhawyd y ddau ar label Ankst yn 1997. Ar gychwyn 1999 rhyddhawyd albwm 'mini' arall, *Non Compos Mentis*, y tro yma ar eu label eu hunain, Bedlam. 

Rhyddhaodd y grŵp eu trydydd albwm *Dolur Gwddw* yn 2000. Rhyddhawyd y casgliad *Y Goreuon O'r Gwaethaf* ar label Rasal yn 2005. Yn 2006 cyhoeddoedd Dyfrig albwm o'r enw *Idiom* fel cerddor unigol. 

Yn 2019 daeth yn drydydd yng nghystadleuaeth Cân i Gymru gyda'r gân LOL.

Bywyd personol
--------------

Roedd Dyfrig yn byw yng Nghaerdydd gyda ei bartner Elaine Jenkins. Roedd ganddo ddau o blant, Caio a Twm gyda’i gyn-wraig Rowena a merch o'r enw Begw gyda ei gyn-bartner Meleri.

Bu'n reolwr ar Gegin Bodlon yng Nghaerdydd am dair mlynedd.

### Marwolaeth

Bu farw ar ôl salwch byr yn 43 mlwydd oed.

Cynhaliwyd ei angladd brynhawn dydd Mawrth, 14 Mehefin 2022, ym Mhenygroes. Daeth rhai cannoedd i wasanaeth cyhoeddus er cof amdano yng Nghapel y Groes dan arweiniad y Parchedig Geraint Roberts. Dangoswyd rhaglen deyrnged i Dyfrig ar S4C, 24 Mehefin 2022.

Ffilmyddiaeth
-------------

| Blwyddyn | Teitl | Rhan | Cwmni Cynhyrchu | Nodiadau |
| --- | --- | --- | --- | --- |
| 1992 | *Midffîld: Y Mwfi* | Osborne Picton (ifanc) | Ffilmiau'r Nant |  |
| 1995-2000 | *Rownd a Rownd* | Arwel Jones | Ffilmiau'r Nant | Cymeriad rheolaidd |
|  | *Meibion Glandŵr* |  |  |  |
| 2002-2005 | *Talcen Caled* | Huw Williams | Ffilmiau'r Nant | Cyfres 3-5 |
| 2004-2005 | *Emyn Roc a Rôl* | Eryl | Elidir | 2 Gyfres |
| 2006 | *Llythyrau Ellis Williams* | Ellis Williams |  |  |
| 2008 | *Tipyn o Stâd* | Scott | Cwmni Da | Cyfres 7 |
| 2009 | *Blodau* |  | Cwmni Da |  |
|  | *Gwlad yr Astra Gwyn* |  |  |
| 2014 | *Jam Man* | Mike |  | ffilm fer |
| 2016 | *Y Gwyll* | Dafydd Morris | Fiction Factory | Cyfres 3 |
| 2017-2018 | *Darren Drws Nesa* | Kevin | Rondo | 2 Gyfres |
| 2018 | *Gwen* | Tad |  |  |
| 2019 | *Cân i Gymru* | Canwr / Cyfansoddwr | Avanti | 3ydd |
| 2019-2020 | *Helo Syrjeri* | Trosleisio |  | 2 gyfres |
| 2019 | *Craith* | Glyn Jones | Severn Screen | Cyfres 2 |
| 2021 | *Hewlfa Drysor* | Ifas y Tryc | Avanti |  |
| 2021 | *Fflam* | Matti | Vox Pictures |  |
| 2022 | *Stâd* | Scott | Cwmni Da | 1 cyfres; dilyniant o *Tipyn o Stâd* |

Disgyddiaeth
------------

*Gweler hefyd ddisgyddiaeth Topper*
### Albymau

* *Idiom* (Rasal, 2007)

### Senglau ac EP

* *Mae Gen i Angel* (Jig Cal, 2020)

Cyfeiriadau
-----------

1. ↑  *Y cerddor a'r actor Dyfrig Evans wedi marw yn 43 oed*  , BBC Cymru Fyw, 26 Mai 2022.
2. ↑
3. 1 2  *Dyfrig Evans*  , Golwg360, 14 Ionawr 2021.  Cyrchwyd ar 26 Mai 2022.
4. ↑
5. ↑
6. ↑   [0=AZW06gFNZodUrHNxRZKx0whHtQCCDu0ZFvpZ7uHFJlDPnn0HzW7wK-gyzqAALifXxApAMdNZJCJb60rPX-BJqmC8ipzYetrsKJu3hflGNmRC4tIJYYjRc4hfE07bEIeoSQCJnyfyNmcd97WmHuRpxp8qvUf7ty3dB1p1Y5XOXyeR4t-rdqB9VDHprib2MbDgfyHMcks400m3p4jT88bzaq8Cf2dxFwtekOCsq\_A1mQeP0Q&\_\_tn\_\_=%2CO%2CP-R Facebook - Bodlon]. Bodlon (26 Mai 2022).
7. ↑  *Cynnal angladd y cerddor a’r actor Dyfrig Evans ym Mhenygroes*  , Newyddion S4C, 14 Mehefin 2022.
8. ↑   Dyfrig. S4C (24 Mehefin 2022).
9. ↑
10. ↑